**Ministru kabineta rīkojuma projekta „Par valsts akciju sabiedrības “Latvijas Loto” vispārējo stratēģisko mērķi” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Publiskas personas kapitāla daļu un kapitālsabiedrību pārvaldības likuma (turpmāk – Kapitālsabiedrību pārvaldības likums) 57.pants nosaka, ka vidēja termiņa darbības stratēģiju izstrādā, ņemot vērā publiskas personas augstākās lēmējinstitūcijas noteiktos kapitālsabiedrības vispārējos stratēģiskos mērķus. Savukārt Kapitālsabiedrību pārvaldības likuma 1.panta pirmās daļas 14.punkta “a” apakšpunkts nosaka, ka publiskas personas augstākā lēmējinstitūcija attiecībā uz valsts kapitāla daļu un kapitālsabiedrību pārvaldību ir Ministru kabinets. Saskaņā ar Kapitālsabiedrību pārvaldības likuma 1.panta pirmās daļas 18.punktā sniegto definīciju vispārējie stratēģiskie mērķi ir publiskas personas augstākās lēmējinstitūcijas noteikti kapitālsabiedrības mērķi, kurus publiska persona vēlas sasniegt ar līdzdalību kapitālsabiedrībā un kuri izriet no tiesību aktiem un politikas plānošanas dokumentiem.  Valsts akciju sabiedrības “Latvijas Loto” (turpmāk – VAS “Latvijas Loto”) darbojas saskaņā ar *VAS “Latvijas Loto” darbības attīstības stratēģiju 2016.-2018.gadam* (ieskaitot), kas tika izstrādāta 2015.gadā, bet saskaņota *Pārresoru koordinācijas centrā* un pēc tam apstiprināta akcionāru sapulcē - 2016.gadā. Ministru kabineta 23.05.2017. sēdes protokolā Nr.27 pēc jautājuma Nr.32 *Ministru kabinets Informatīvais ziņojums "Par VAS "Latvijas Loto" darbības paplašināšanu"* (TA-923-IP) pieņemtā lēmuma Nr.2 *- Konceptuāli atbalstīt VAS “Latvijas Loto” iesaistīšanos azartspēļu tirgū ziņojumā norādītās tirgus nepilnības novēršanai* – ar lēmumu Nr.3 tika uzdots LR Finanšu ministrijai sagatavot atbilstoši konceptuāli atbalstītajai VAS “Latvijas Loto” darbības paplašināšanai VAS “Latvijas Loto” vispārējo stratēģisko mērķi un noteiktā kārtībā iesniegt to izskatīšanai Ministru kabinetā. Pamatojoties uz augstākminēto uzdevumu, LR Finanšu ministrijā tika izvērtēts *VAS “Latvijas Loto” darbības attīstības stratēģijā 2016.-2018.gadam* apstiprinātais vispārējais stratēģiskais mērķis, atzīstot to par aktuālu un piemērotu konceptuāli atbalstītajai VAS “Latvijas Loto” darbības paplašināšanai, jo mērķī ietvertās licencētās spēles ir attiecināmas gan uz izlozēm, gan azartspēlēm.  Lai VAS “Latvijas Loto” varētu turpināt darbību atbilstoši augstākminētajai vidēja termiņas darbības stratēģijai, Ministru kabinetam ir jāapstiprina VAS “Latvijas Loto” vispārējais stratēģiskais mērķis. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | VAS “Latvijas Loto” ir valsts kapitālsabiedrība, kuras 100% kapitāla daļas pieder valstij, Finanšu ministrijas personā. Sabiedrība ir reģistrēta komercreģistrā ar reģistrācijas numuru 40003083998, juridiskā adrese – Meistaru iela 19, Rīga, LV-1050.  VAS “Latvijas Loto” ir 100% valsts īpašumā esoša komercsabiedrība, kura organizē licencētas valsts mēroga izlozes Latvijas teritorijā, īstenojot valsts loteriju monopolu, nodrošinot sabiedrības interešu un spēlētāju tiesību aizsardzību, virzot patērētājus spēlei sociāli atbildīgā, drošā un legālā vidē. VAS “Latvijas Loto” darbības pamats balstās uz loteriju nozares pamatbūtību – iedzīvotāju brīvo līdzekļu piesaiste, no kuriem daļa tiek izmaksāta laimestos, un daļa kā papildus finansējums nonāk valsts budžetā.  Atbilstoši Azartspēļu un izložu likuma 63.panta 1.daļai VAS “Latvijas Loto” ir monopolstāvoklis valsts mēroga izložu organizēšanas jomā, bet azartspēļu pakalpojumu sniegšanu kapitālsabiedrība veic brīvā tirgū.  VAS “Latvijas Loto” koncernā ietilpst meitassabiedrība SIA “Latloto nams” (100%), kas veic mātes sabiedrības īpašumā esošā un nomātā nekustamā īpašuma apsaimniekošanu un uzturēšanu un nodrošina tās organizēto valsts mēroga izložu laimestu piegādes procesu, sniedzot pakalpojumus atbilstoši VAS „Latvijas Loto” kvalitātes vadības standartu noteiktajam kvalitātes un drošības līmenim.  VAS “Latvijas Loto” darbojas izložu un azartspēļu nozarē, kura Eiropas Savienības (ES) mērogā ir atzīta par īpašu ekonomisku darbību, un uz to netiek attiecināta brīva pakalpojumu kustība Eiropas Parlamenta un padomes direktīvas 2006/123/EK “Par pakalpojumiem iekšējā tirgū” izpratnē. Veicot komercdarbību šajā nozarē, valsts novērš tirgus nepilnību - situāciju, kad tirgus nav spējīgs nodrošināt sabiedrības interešu īstenošanu attiecīgajā jomā (brīvā tirgus rezultāts attiecībā uz sabiedrības labklājību nav optimāls), jo izložu un azartspēļu nozarē nav vēlama konkurences veicināšana, kas, saskaņā ar Eiropas Savienības Tiesas judikatūras atziņām un 12.12.2006. Eiropas Parlamenta un Padomes direktīvā 2006/123/EK par pakalpojumiem iekšējā tirgū noteikto, rada lielāku risku patērētāju aizsardzībai, sabiedriskajai kārtībai, nelikumīgi iegūtas naudas legalizēšanai, finanšu līdzekļu aizplūšanai no dalībvalsts, kā rezultātā ieņēmumi no šīs ekonomiskās darbības nevar tikt izmantoti sabiedrības labā. Kā liecina starptautiskā politiskā pieredze un labā prakse izložu un azartspēļu jomā, valsts mēroga izložu monopols pastāv lielākajā daļā attīstīto pasaules valstu.  Galvenais iemesls, kādēļ tieši valsts uzņēmumi vairumā pasaules valstu, t.sk. Ekonomiskās sadarbības un attīstības organizācijas (*Organisation for Economic Cooperation and Development, OECD)* dalībvalstīs, organizē valsts mēroga izlozes un azartspēles, ir nepieciešamība nodrošināt spēļu pakalpojumu sniegšanu sociāli atbildīgā veidā, mazinot atkarību riskus, virzot patērētājus spēlei aizsargātā un kontrolētā vidē, nodrošinot spēlētāju tiesību aizsardzību un sabiedrības interešu aizsardzību. Tāpat ir atzīts, ka tieši valsts uzņēmums ir spējīgs nodrošināt vairāk stabilitātes un drošības, turklāt no valsts uzņēmuma iegūtie finanšu līdzekļi nonāk atpakaļ valsts budžetā caur nodokļiem, nodevām, obligātiem maksājumiem vai caur ziedojumiem, nevis privāto operatoru rokās.  VAS “Latvijas Loto” kā Eiropas Loteriju asociācijas (Eiropas valsts mēroga loteriju uzņēmumu jumta organizācija) biedrs atbalsta ilgtspējīgu izložu un azartspēļu politiku, kas balstīta uz solidaritātes (naudas līdzekļu novirzīšanu sabiedrības labklājībai), integritātes (ES dalībvalstu likumdošanas ievērošana), subsidiaritātes (ES dalībvalstij jāveido izložu un azartspēļu politika tā, lai aizsargātu spēlētājus, nodrošinātu sabiedrisko kārtību un ierobežotu kriminālas darbības) un piesardzības (ierobežojot nekontrolētu azartspēļu attīstību) principiem (iekļauti Eiropas Loteriju asociācijas “Baltajā grāmatā”), kas ir saskaņā ar vērtībām un principiem, kurus izteikusi Eiropas Padome un Eiropas Parlaments.  Uzņēmuma pamatdarbība ir noteikta ar Latvijas Republikas likuma “Azartspēļu un izložu likums” 63.panta 1.daļu: “(1) Valsts mēroga izlozes organizē valsts kapitālsabiedrība, kurā visas kapitāla daļas pieder valstij un kuras akcijas nav atsavināmas un privatizējamas, — valsts akciju sabiedrība “Latvijas Loto”.  No Azartspēļu un izložu likuma mērķa: “nodrošināt sabiedrības interešu un spēlētāju tiesību aizsardzību”, kā arī no VAS “Latvijas Loto” un tās meitas sabiedrības faktiskās darbības (darbības mērogs, pakalpojumu sniegšanas kvalitātes, drošības un sociālās korporatīvās atbildības principu īstenošanas, tirgus nepilnības novēršanas) secināms, ka “Latvijas Loto” koncerns atzīstams par sistēmiski nozīmīgu uzņēmumu, kas sniedz būtisku ieguldījumu nozares tirgus attīstībā, tā nepilnības novēršanā un sabiedrības interešu ievērošanā, nodrošinot visaugstākās kvalitātes drošus un likumīgus pakalpojumus, no kuru organizēšanas nodokļi nonāk valsts budžetā un tiek izmantoti sabiedrības labā, ievērojami arī mazinot ēnu ekonomiku minētajā sektorā, un patērētāju iztērētie brīvie līdzekļi atgriežas Latvijas ekonomikā. Tādējādi “Latvijas Loto” darbība atbilst arīValsts pārvaldes iekārtas likuma 88.panta pirmās daļas 1.punktam.  Tādējādi saskaņā ar Kapitālsabiedrību pārvaldības likuma 7.panta pirmo daļu uz VAS “Latvijas Loto” nav attiecināma šajā likumā noteiktā prasība par valsts līdzdalības regulāru pārvērtēšanu, jo šo prasību nepiemēro, ja likumā ir noteikts, ka attiecīgās kapitālsabiedrības akcijas nav atsavināmas.  VAS “Latvijas Loto” darbojas saskaņā ar vidēja termiņa darbības attīstības stratēģiju 2016.-2018.gadam, kurā noteikti pieci darbības virzieni ar atbilstošiem stratēģiskajiem mērķiem:   * kvalitāte, drošība un korporatīvā sociālā atbildība - nodrošināt drošu, kvalitatīvu un sociāli atbildīgu izložu un loteriju procesu organizēšanu un norisi atbilstoši normatīvo aktu un starptautisko standartu noteiktajām prasībām; * tirgus pilnveidošana (esošie produkti esošajā tirgū) -veicināt esošo produktu un pakalpojumu attīstību, apgrozījuma pieaugumu; * tirgus attīstība (pārdošanas vietas, izplatīšanas kanāli) - nodrošināt pēc iespējas plašāku produktu pieejamību, attīstot un pilnveidojot tiešsaistes tirdzniecības kanālus un tirdzniecības vietu tīklu Latvijā * produktu attīstība - izpētīt jaunas biznesa iespējas un ieviest jaunus produktus komercsabiedrības produktu portfelī * uzņēmuma darbības vides attīstība un ilgtspēja - profesionāli, kompetenti, motivēti darbinieki un droša, efektīva un tehnoloģiski attīstīta darbības vide, kas nodrošina uzņēmuma stratēģisko mērķu sasniegšanu   Atbilstoši minētajiem VAS “Latvijas Loto” stratēģiskajiem mērķiem katru gadu Saimnieciskās darbības plānā tiek definēti uzdevumi un to izpildes pasākumi attiecīgajam pārskata gadam, kas nodrošina virzību uz vidēja termiņa darbības stratēģijā līdz 2018.gadam noteikto mērķu sasniegšanu.  Latvijas Azartspēļu un izložu politikas mērķis ir nodrošināt uz valsts ilgtermiņa attīstību orientētu stabilu un prognozējamu azartspēļu un izložu politiku, veicinot godīgu azartspēļu un izložu organizēšanas un spēlēšanas politiku un sabiedrības aizsardzību. To galvenokārt reglamentē Azartspēļu un izložu likums.  Atbilstoši Azartspēļu un izložu likuma mērķim: “nodrošināt sabiedrības interešu un spēlētāju tiesību aizsardzību”, kā arī ievērojot Valsts pārvaldes iekārtas likumā noteiktos kritērijus valsts komercdarbības veikšanai, VAS “Latvijas Loto” vidēja termiņa darbības stratēģijā 2016.-2018.gadam ir apstiprināts vispārējais stratēģiskais mērķis: starptautiski atzītā sociālās atbildības, drošības un kvalitātes līmenī organizēt licencētas spēles, nodrošinot augstākas kvalitātes standartu un sabiedrības interešu un spēlētāju tiesību aizsardzību Latvijā, novēršot tirgus nepilnību.  Lai VAS “Latvijas Loto” varētu turpināt darbību atbilstoši vidēja termiņa darbības stratēģijai 2016.-2018.gadam, pamatojoties uz Kapitālsabiedrību pārvaldības likuma 1.panta pirmās daļas 18.pakšpunkta un 57.panta nosacījumiem, Ministru kabinetam jāapstiprina VAS “Latvijas Loto” vispārējais stratēģiskais mērķis.  Izvērtējot Azartspēļu un izložu likumā ietvertos nosacījumus un VAS “Latvijas Loto” līdzšinējo un turpmāk iespējamo paplašināšanos darbībā, kā arī ievērojot Valsts pārvaldes iekārtas likumā noteiktos kritērijus valsts komercdarbības veikšanai, tiek piedāvāts apstiprināt sekojošu VAS “Latvijas Loto” vidēja termiņa darbības stratēģijā 2016.-2018.gadam ietverto **VAS “Latvijas Loto” vispārējo stratēģisko mērķi:** **“starptautiski atzītā sociālās atbildības, drošības un kvalitātes līmenī organizēt licencētas spēles, nodrošinot augstākas kvalitātes standartu un sabiedrības interešu un spēlētāju tiesību aizsardzību Latvijā, novēršot tirgus nepilnību”**. |
| 3. | Projekta izstrādē iesaistītās institūcijas | Finanšu ministrija, VAS “Latvijas Loto”. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupa | Latvijas valsts iedzīvotāji |
| 2. | Tiesiskā regulējuma ietekme uz tautsaimniecību un administratīvo slogu | Ministru kabineta rīkojuma projekts „Par valsts akciju sabiedrības “Latvijas Loto” vispārējo stratēģisko mērķi”” neatstāj ietekmi uz tautsaimniecību, jo nemaina esošo azartspēļu un izložu nozares institucionālo struktūru, kā arī neatstās papildu ietekmi uz administratīvo slogu. |
| 3. | Administratīvo izmaksu monetārs novērtējums | Nav attiecināms |
| 4. | Cita informācija | Nav |

**Anotācijas III, IV, V un VI sadaļa** – projekts šīs jomas neskar.

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VAS “Latvijas Loto” un Finanšu ministrija kā kapitālsabiedrības kapitāla daļu turētāja un azartspēļu un izložu organizēšanas politikas veidotāja. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav attiecināms. |
| 3. | Cita informācija | Nav. |

Anotācijas III, IV, V un VI sadaļa – projekts šīs jomas neskar.

Finanšu ministre D.Reizniece–Ozola